የአድዋ ድል  ከአገር ክብርና አንድነት  ባሻገር የጥቁር  ህዝቦችን ያነቃቃ ነበር
120ኛውን የአድዋ ድል አስመልክቶ በዛሬው ዕለት የመንግሥት ኮሚኒኬሽን ጽህፈት ቤት ከሌሎች ባለድርሻ አካላት ጋር በመሆን ባዘጋጀው የውይይት መድረክ ላይ ተገኝተው ንግግር ያደረጉት ኃላፊ ሚንስትር አቶ ጌታቸው ረዳ እንደገለጹት የአድዋ ድል ለኢትዮጵያውያን የአንድነት ፣አልበገር ባይነትና የነጻነት መገለጫ ምልክት ከመሆኑ ባሻገር በመላው ዓለም የሚገኙ የጥቁር ህዝቦች መነሳሳትን የፈጠረ ነው ።የአድዋ ድል ከተገኘ በኋላ  የጥቁር ህዝቦች “ የኢትዮጵያዊነት”  አመለካካት  በእምነት ደረጃ እንዲከተሉት ከማድረጉም በላይ አፍሪካውያን በወቅቱ የአውሮፓ የቅኝ ገዥዎችን ለመታገል እንዲነሳሰሱና የፓን አፍሪካኒዝም አስተሳሰብ እንዲጠነስስ ምክንያት መሆኑን  አቶ ጌታቸው ተናግረዋል ።ኢትዮጵያውያን  በራሱ ከድሉ  የምንማረው ብዙ  ነገር  አለ ያሉት  አቶ ጌታቸው  የአድዋን የአንድነትና የብዝሃነትን ተምሳሌትንት በአብነትንትን በመውሰድ አሁን በአገሪቷ   የተያዘውን   የህዳሴ  ጉዞ ለማጠናከር  ልንገለገልበት   ይገባል  ብለዋል  ።በመንግሥት ኮሚኒኬሽን ጽህፈት ቤት የይዘት ማበልጸግና ማሠራጨት ዳይሮክቶሪየት ዳይሬክተር  ጀነራል አቶ ዮናስ አስናቀ የአድዋ ድልን 120 ኛ ዓመት በተመለከተ ባቀረቡት ጥናታዊ  ጽሑፍ  እንዳብራሩት ድሉ በራሱ ብዙ ትርጉምና ገጽታ ያለው ሲሆን አዲስ የታሪክ ምዕራፍን  የከፈተና የነጻነትና መንፈስን ያጎናጸፈ መሆኑን ገልጸዋል ።ኢትዮጵያውያን አባቶች ኋላ ቀር የጦር መሣሪያዎችን በመያዝ ዘመናዊ የጦር መሣሪያ ከታጠቀው የኢጣሊያ ጦር ጋር ጦርነት ገጥመው ታላቅ ወኔና ጀግንነት ተላብሰው የጣሊያንን  ጦር በሓፍረት በሚያሸማቅቅ ሁኔታ ድል እንዳደርጉት አቶ ዮናስ በጥናታቸው አመላክተዋል ።የአድዋ ድል የነጭ ተስፋፊዎችን ወረራ በመመከት ረገድ የመጀመሪያው አይደለም  ያሉት አቶ ዮናስ ነገር ግን  የአድዋ ድል የሚለየው  በአፍሪካ የአውሮፓ ቅኝ ገዥዎች በዕቅዳቸው  መሠረት በቀላሉ አፍሪካውያንን  ሲያንበረክኩ ኢትዮጵያን ብሔሮች፣ ብሔረሰቦችና ሕዝቦች  በተባባረ ክንድ ዓለምን ባስደመመ ሁኔታ ድልን በመቀናጀታቸው ነበር ብለዋል ።ኢትዮጵያ በአሁኑ ወቅት በህዳሴ መንፈስ የአድዋ ድል ከመቶ ሀያ ዓመት በፊት  የተፈጠረውን ገናናነትና ታላቅነት ለመመለስ  የተለያዩ አመላካች ጥረቶችን እያደረገች ትገኛለች ያሉት  አቶ ዮናስ  ዲፕሎማሲያዊ አቅሟን  ከማሳደግ በሻገር በራስ አቅም የህዳሴ ግድብን እየሠራች ትገኛለች ።የኢትዮጵያ  አርበኞች ማህበር ሊቀመንበር ልጅ ዳንኤል ጆቴ በበኩላቸው  የአሁኑ ትውልድ ከአድዋ ድል  መማር የሚችለው እንደ ቀደምት አባቶች የህይወት መስዋትነት መክፈል ሳያስፈልገው  የአገሩን ሰላም  በመጠበቅና የትም ሳይሰደድ  በልማቱ በመሳተፍ  ለአገሩ ሁለንተናዊ ለውጥ  መትጋት ይጠበቅበታል ብለዋል ።ሌላው  ከመምህራን ማህበር ተወካይ የሆኑት  አቶ ተፈሪ በንቲ በሠጡት አስተያያት የአድዋ ድል ማንነትን  ለመገንባት  ትልቅ መሣሪያ ነው በማለት ወጣቱ ትውልድ ስለአድዋ  ታሪክ ፋይዳዎች  ይበልጥ  እንዲያውቅ መደረግ ይገባል ብለዋል ።